Folketing
1999-12-16

Så skulle man bare have fundet nogle andre indtægter, og det havde formentlig været mindre fornuftigt, for det givne er, hvilken gældsnedbringelse vi skal nå. Derfor har vi været nødt til, samtidig med at vi i de senere år har nedsat udgifternes tryk fra væsentligt over 60 til under 55 pct., at lade skattetrykket være nogenlunde konstant. Jeg skal bare afslutte med at minde om, at det jo er svært i det virkelige og reelle liv at forene en konstatering af, at de offentlige udgifter vejer mindre og mindre i den samlede nationaløkonomi, med en forestilling om, at den offentlige sektor vokser ud over alle grænser. Jo, den offentlige sektor er vokset personalemæssigt med 50.000. En meget stor del af dem passer de børn, vi gerne vil have passet osv. Vi kender hele diskussionen, og vi ved, at den mest er vokset på børnepasning, på uddannelse, noget på ældreomsorg og noget på sygehuse. Men der er altså kommet 132.000 flere i arbejde i det private erhvervsliv.